Title: ประกาศกรมสรรพสามิต เรื่อง หลักเกณฑ์ วิธีการ และเงื่อนไข ให้ผู้ประกอบอุตสาหกรรมยื่นแบบรายการภาษีพร้อมกับชำระภาษีภายในวันที่สิบห้าของเดือนถัดจากเดือนที่นำสินค้าออกจากโรงอุตสาหกรรมหรือคลังสินค้าทัณฑ์บนโดยมีหลักประกัน

ประกาศกรมสรรพสามิต
เรื่อง
หลักเกณฑ์ วิธีการ และเงื่อนไข
ให้ผู้ประกอบอุตสาหกรรมยื่นแบบรายการภาษีพร้อมกับชำระภาษี
ภายในวันที่สิบห้าของเดือนถัดจากเดือนที่นำสินค้าออกจากโรงอุตสาหกรรมหรือคลังสินค้าทัณฑ์บน
โดยมีหลักประกัน[๑]

อาศัยอำนาจตามความในมาตรา ๕๘ วรรคสอง แห่งพระราชบัญญัติภาษีสรรพสามิต
พ.ศ. ๒๕๖๑ อธิบดีกรมสรรพสามิตกำหนดหลักเกณฑ์ วิธีการ
และเงื่อนไขให้ผู้ประกอบอุตสาหกรรมยื่นแบบรายการภาษีพร้อมกับชำระภาษีภายในวันที่สิบห้าของเดือนถัดจากเดือนที่นำสินค้าออกจากโรงอุตสาหกรรมหรือคลังสินค้าทัณฑ์บนโดยมีหลักประกันไว้
ดังต่อไปนี้

ข้อ ๑  ให้ผู้ประกอบอุตสาหกรรมที่ประสงค์จะยื่นแบบรายการภาษีพร้อมกับชำระภาษีภายในวันที่สิบห้าของเดือนถัดจากเดือนที่นำสินค้าออกจากโรงอุตสาหกรรมหรือคลังสินค้าทัณฑ์บนโดยมีหลักประกันปฏิบัติดังนี้
(๑) ยื่นคำขอต่อสรรพสามิตพื้นที่ ณ สำนักงานสรรพสามิตพื้นที่แห่งท้องที่ที่โรงอุตสาหกรรมหรือคลังสินค้าทัณฑ์บนตั้งอยู่
แล้วแต่กรณี ตามแบบ ภส.๐๓ - ๑๑ ท้ายประกาศนี้
(๒) วางหลักประกันเป็นเงินสด พันธบัตรรัฐบาล
พันธบัตรขององค์การรัฐบาล หนังสือค้ำประกันของธนาคาร
โฉนดที่ดินหรือวางหลักทรัพย์หรือหลักประกันอื่นที่อธิบดีเห็นชอบ เป็นประกันค่าภาษีสำหรับสินค้าที่จะนำออกจากโรงอุตสาหกรรมหรือคลังสินค้าทัณฑ์บน
ต่อสรรพสามิตพื้นที่แห่งท้องที่ที่โรงอุตสาหกรรมหรือคลังสินค้าทัณฑ์บนตั้งอยู่
แล้วแต่กรณี
การกำหนดวงเงินประกันค่าภาษีตาม (๒) ให้คิดเฉลี่ยจากยอดค่าภาษีในระยะ ๖ เดือนที่ล่วงมาแล้ว และให้มีกำหนดเวลา ๑
ปีนับแต่วันที่สรรพสามิตพื้นที่อนุมัติ
ในกรณีที่ยังไม่เคยมีการนำสินค้าออกจากโรงอุตสาหกรรมหรือคลังสินค้าทัณฑ์บนภายในระยะเวลาหกเดือนมาก่อน
ให้เจ้าพนักงานสรรพสามิตกำหนดวงเงินค้ำประกันได้ตามความเหมาะสมและเมื่อได้มีการนำสินค้าออกจากโรงอุตสาหกรรมหรือคลังสินค้าทัณฑ์บนครบ
๖ เดือนแล้ว ให้กำหนดวงเงินประกันใหม่โดยใช้หลักเกณฑ์ตามวรรคสอง

ข้อ ๒  ให้สรรพสามิตพื้นที่มีอำนาจอนุมัติให้ผู้ประกอบการอุตสาหกรรมยื่นแบบรายการภาษีและชำระภาษีภายในวันที่สิบห้าของเดือนถัดจากเดือนที่นำสินค้าออกจากโรงงานอุตสาหกรรมหรือคลังสินค้าทัณฑ์บนได้
และเมื่ออนุมัติแล้วให้สำเนาเรื่องให้กรมสรรพสามิตทราบ

ข้อ ๓  อธิบดีมีอำนาจเปลี่ยนแปลงวงเงินประกันค่าภาษีได้ตามความเหมาะสม

ข้อ ๔  ให้ผู้ประกอบอุตสาหกรรมยื่นแบบรายการภาษีพร้อมกับชำระภาษี
ตามแบบ ภส.๐๓ - ๐๗

ข้อ ๕  ประกาศนี้ให้ใช้บังคับตั้งแต่วันที่ ๑๖
กันยายน พ.ศ. ๒๕๖๑ เป็นต้นไป

ข้อ ๖  ผู้ที่ได้ยื่นคำขอก่อนวันที่ประกาศนี้ใช้บังคับและยังอยู่ในระหว่างการพิจารณาให้ถือว่าเป็นคำขอตามประกาศนี้
การดำเนินการใด ๆ ตามประกาศกรมสรรพสามิต เรื่อง หลักเกณฑ์ วิธีการ
และเงื่อนไขให้ผู้ประกอบอุตสาหกรรมยื่นแบบรายการภาษีพร้อมกับชำระภาษีภายในวันที่สิบห้าของเดือนถัดจากเดือนที่นำสินค้าออกจากโรงอุตสาหกรรมหรือคลังสินค้าทัณฑ์บนโดยมีหลักประกัน
ซึ่งได้รับการอนุมัติจากกรมสรรพสามิตไว้ก่อนวันที่ประกาศนี้ใช้บังคับ
ให้เป็นอันใช้ได้ต่อไปจนกว่าจะสิ้นสุดไปโดยเงื่อนไขหรือเงื่อนเวลาที่กำหนดไว้
หรือจนกว่าจะมีคำสั่งยกเลิกหรือเปลี่ยนแปลง

ประกาศ ณ วันที่ ๑๖ กันยายน พ.ศ. ๒๕๖๐
สมชาย  พูลสวัสดิ์
อธิบดีกรมสรรพสามิต

เอกสารแนบท้าย

๑. แบบคำขอชำระภาษีภายในวันที่ ๑๕ ของเดือนถัดจากเดือนที่นำสินค้าออกจากโรงอุตสาหกรรมหรือคลังสินค้าทัณฑ์บน ตามมาตรา
๕๘ วรรคสอง แห่งพระราชบัญญัติภาษีสรรพสามิต พ.ศ. ๒๕๖๑ (ภส. ๑๓ - ๑๑)

(ดูข้อมูลจากภาพกฎหมาย)

พัชรภรณ์/จัดทำ
๓
ตุลาคม ๒๕๖๑

[๑] ราชกิจจานุเบกษา เล่ม ๑๓๕/ตอนพิเศษ
๑๑๙ ง/หน้า ๒๐๘ (เล่มที่ ๑)/๒๔ พฤษภาคม
๒๕๖๑